CELEX: 52017PC0410
Language: da
Date: 2017-08-03
Title: Forslag til RÅDETS GENNEMFØRELSESAFGØRELSE om ændring af gennemførelsesafgørelse 2011/335/EF om bemyndigelse af Republikken Litauen til at anvende en foranstaltning, der fraviger artikel 287 i direktiv 2006/112/EF om det fælles merværdiafgiftssystem

EUROPA-KOMMISSIONEN
            Bruxelles, den 3.8.2017
            COM(2017) 410 final
            2017/0183(NLE)
            Forslag til
            RÅDETS GENNEMFØRELSESAFGØRELSE
            om ændring af gennemførelsesafgørelse 2011/335/EF om bemyndigelse af Republikken Litauen til at anvende en foranstaltning, der fraviger artikel 287 i direktiv 2006/112/EF om det fælles merværdiafgiftssystem
            
               
         
         
            
               BEGRUNDELSE
            
            
               I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem
                  1
                ("momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i nævnte direktiv, for at forenkle momsopkrævningen eller for at undgå visse former for momsunddragelse eller momsundgåelse.
            
            
               Ved brev registreret i Kommissionen den 26. april 2017 anmodede Litauen om tilladelse til at momsfritage afgiftspligtige personer med en årsomsætning på højst 45 000 EUR. I overensstemmelse med momsdirektivets artikel 395, stk. 2, underrettede Kommissionen ved brev af 8. og 10. maj 2017 de øvrige medlemsstater om Litauens anmodning. Ved brev af 11. maj 2017 meddelte Kommissionen Litauen, at den rådede over alle de oplysninger, den fandt nødvendige for at kunne vurdere anmodningen.
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               Det følger af kapitel 1 i afsnit XII i momsdirektivet, at medlemsstaterne har mulighed for at anvende særordninger for små virksomheder, herunder mulighed for at indrømme momsfritagelse til afgiftspligtige personer med en årlig omsætning under et vist beløb. Momsfritagelsen indebærer, at en afgiftspligtig person ikke skal opkræve moms af leveringer og følgelig heller ikke kan fradrage indgående moms.
            
            
               I henhold til momsdirektivets artikel 287, nr. 11), kan Litauen indrømme momsfritagelse til afgiftspligtige personer med en årlig omsætning, der højst er lig med modværdien i national valuta af 29 000 EUR beregnet på grundlag af kursen på dagen for landets tiltrædelse. Ved Rådets gennemførelsesafgørelse 2011/335/EU
                  2
                fik Litauen tilladelse til at anvende en højere tærskel og dermed indrømme momsfritagelse til afgiftspligtige personer, hvis årsomsætning ikke overstiger 45 000 EUR. Foranstaltningen blev forlænget ved Rådets gennemførelsesafgørelse 2014/795/EU
                  3
               , som udløber den 31. december 2017. Litauen har anmodet om at forlænge foranstaltningen i endnu en begrænset periode. 
            
            
               Den højere tærskel mindsker den administrative byrde og omkostninger til overholdelse af skattelovgivningen for små virksomheder væsentligt. Ifølge Litauen har tærsklen på 45 000 EUR ikke haft nogen betydelig indflydelse på opkrævningen af momsindtægter. Endvidere fremgår det af oplysningerne, at størstedelen af de afgiftspligtige personer (ca. 80-90 %), som er momsregistrerede, og som betaler moms, har gjort det på et frivilligt grundlag. 
            
            
               Afgiftspligtige personer, hvis omsætning ikke overstiger tærsklen, vil stadig have mulighed for at lade sig momsregistrere.
            
            
               Fravigelsen bør derfor forlænges til den 31. december 2020. 
            
            
               •Sammenhæng med de gældende regler på samme område
            
            
               Andre medlemsstater har fået tilladelse til lignende fravigelser. Luxembourg
                  4
                har fået godkendt en tærskel på 40 000 EUR, Belgien
                  5
                har fået godkendt en tærskel på 25 000 EUR, Polen
                  6
                en tærskel på 40 000 EUR, Letland
                  7
                og Slovenien
                  8
                en tærskel på 50 000 EUR og Italien
                  9
                og Rumænien
                  10
                en tærskel på 65 000 EUR. 
            
            
               Undtagelser fra momsdirektivets regler bør altid være begrænset i tid, således at virkningerne heraf kan bedømmes. Bestemmelserne i momsdirektivets artikel 281-294 om særordningen for små virksomheder er desuden taget op til revision. Som bebudet i handlingsplanen for moms
                  11
                og Kommissionens arbejdsprogram 2017
                  12
                forventes Kommissionens forslag i form af en omfattende forenklingspakke fremlagt inden udgangen af 2017.
            
            
               Det foreslås derfor at forlænge foranstaltningen indtil den 31. december 2020 eller til datoen for ikrafttrædelsen af et direktiv om ændring af bestemmelserne i momsdirektivet om særordningen for små virksomheder. 
            
            
               •Sammenhæng med Unionens politik på andre områder
            
            
               Foranstaltningen er i overensstemmelser med Unionens målsætninger for små virksomheder som fastsat i Kommissionens meddelelse "Tænk småt først" – En "Small Business Act" for Europa
                  13
               , hvori medlemsstaterne opfordres til at tage hensyn til SMV'ernes særlige karakteristika ved udformning af lovgivningen og derfor til at forenkle de gældende regler.
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               Momsdirektivets artikel 395. 
            
         
         
            
               •Nærhedsprincippet (for områder, der ikke er omfattet af enekompetence) 
            
            
               
                  I betragtning af den bestemmelse i momsdirektivet, som forslaget bygger på, finder nærhedsprincippet ikke anvendelse.
               
            
            
               •Proportionalitet
            
            
               
                  Afgørelsen vedrører en tilladelse, der indrømmes en medlemsstat på dennes egen anmodning og udgør ikke en forpligtelse.
               
            
            
               I betragtning af undtagelsens begrænsede anvendelsesområde står den særlige foranstaltning i rimeligt forhold til det tilstræbte mål, nemlig at forenkle momsopkrævningen for et større antal små afgiftspligtige personer og for skatteforvaltningen.
            
            
               •Valg af retsakt
            
            
               Foreslået retsakt: Rådets gennemførelsesafgørelse.
            
            
               I henhold til artikel 395 i Rådets direktiv 2006/112/EF er en fravigelse af de fælles momsregler kun mulig, hvis Rådet med enstemmighed på forslag af Kommissionen giver tilladelse til det. En gennemførelsesafgørelse vedtaget af Rådet er den bedst egnede retsakt, da den kan rettes til individuelle medlemsstater.
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høringer af interesserede parter
            
            
               Forslaget er baseret på en anmodning fra Litauen og vedrører kun denne medlemsstat.
            
            
               •Indhentning og brug af ekspertbistand
            
            
               Der har ikke været behov for ekstern ekspertbistand.
            
            
               •Konsekvensanalyse
            
            
               
                  Forslaget til Rådets gennemførelsesafgørelse giver Litauen tilladelse til fortsat at momsfritage skattepligtige personer, hvis årsomsætning ikke overstiger 45 000 EUR Afgiftspligtige personer, hvis momspligtige omsætning ikke overstiger denne tærskel, behøver ikke at lade sig momsregistrere, og deres administrative byrde vil dermed reduceres som følge af foranstaltningen, da de ikke skal føre momsregnskab eller indgive momsangivelser. 
               
            
            
               Ifølge Litauen har tærsklen på 45 000 EUR ikke haft nogen betydelig indflydelse på opkrævning af momsindtægter. 
            
            
               4.VIRKNINGER FOR BUDGETTET
            
            
               Forslaget har ingen virkninger for EU-budgettet, eftersom Litauen vil beregne en kompensation i overensstemmelse med artikel 6 i Rådets forordning (EØF, EURATOM) nr. 1553/89.
            
            
               5.ANDRE FORHOLD
            
            
               Forslaget indeholder en udløbsklausul.
            
         
         
            
               2017/0183 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om ændring af gennemførelsesafgørelse 2011/335/EF om bemyndigelse af Republikken Litauen til at anvende en foranstaltning, der fraviger artikel 287 i direktiv 2006/112/EF om det fælles merværdiafgiftssystem
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets direktiv 2006/112/EF af 28. november 2006 om det fælles merværdiafgiftssystem
                  14
               , særlig artikel 395,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Ved brev registreret i Kommissionen den 26. april 2017 anmodede Litauen om tilladelse til at indføre en foranstaltning, som fraviger momsdirektivets artikel 287, nr. 11, for at kunne momsfritage afgiftspligtige personer, hvis årsomsætning ikke overstiger 45 000 EUR. Ved hjælp af denne foranstaltning vil disse afgiftspligtige personer være fritaget for nogle af eller alle de momsmæssige forpligtelser, som er omhandlet i afsnit XI, kapitel 2-6, i momsdirektivet.
            
            
               (2)Kommissionen underrettede ved brev af 8. og 10. maj 2017 de øvrige medlemsstater om Litauens anmodning. Ved brev af 11. maj 2017 meddelte Kommissionen Litauen, at den rådede over alle de oplysninger, den fandt nødvendige for at kunne vurdere anmodningen.
            
            
               (3)Medlemsstaterne kan i forvejen gøre brug af en særlig ordning for små virksomheder i henhold til afsnit XII i momsdirektivet. Den foranstaltning, som forlænges, fraviger kun afsnit XII i momsdirektivet på den måde, at den særlige ordnings øvre grænse for den afgiftspligtige persons årsomsætning er højere end den, der for øjeblikket gælder for Litauen efter momsdirektivets artikel 287, nr. 11), og som er 29 000 EUR.
            
            
               (4)Ved Rådets gennemførelsesafgørelse 2011/335/EU
                  15
                fik Litauen tilladelse til som en fravigelse at indrømme afgiftsfritagelse til afgiftspligtige personer, hvis årsomsætning ikke overstiger 45 000 EUR, indtil den 31. december 2014. Anvendelsen af fravigelsen blev ved Rådets gennemførelsesafgørelse 2014/795/EU
                  16
                forlænget frem til den 31. december 2017. 
            
            
               (5)Da den fastsatte tærskel medførte en begrænsning af momsforpligtelserne og dermed af de administrative omkostninger for små virksomheder, bør Litauen indrømmes tilladelse til at anvende foranstaltningen i endnu en begrænset periode indtil den 31. december 2020. Afgiftspligtige personer kan stadig vælge de normale momsordninger. 
            
            
               (6)Bestemmelserne i artikel 281-294 i direktiv 2006/112/EF om særordningen for små virksomheder er under revision, og et direktiv om ændring af disse bestemmelser i momsdirektivet kan derfor træde i kraft inden ovennævnte dato.
            
            
               (7)Ifølge Litauens oplysninger vil forlængelsen af fravigelsen kun have en ubetydelig indvirkning på de samlede afgiftsindtægter fra det endelige forbrug.
            
            
               (8)Undtagelsen vil ikke få negativ indvirkning på Unionens egne indtægter hidrørende fra moms, idet Litauen vil foretage en kompensationsberegning som omhandlet i artikel 6 i Rådets forordning (EØF, Euratom) nr. 1553/89 —
            
            
               VEDTAGET DENNE AFGØRELSE: 
            
            
               Artikel 1
            
            
               I artikel 2, andet afsnit, i gennemførelsesafgørelse 2011/335/EU ændres ordene "ikrafttrædelsesdatoen for et direktiv om ændring af de øvre årsomsætningsgrænser, under hvilke afgiftspligtige personer kan momsfritages, eller til den 31. december 2017" til "den 31. december 2020 eller indtil ikrafttrædelsesdatoen for et direktiv om ændring af bestemmelserne i artikel 281-294 i direktiv 2006/112/EF". 
            
         
         
            
               Artikel 2
            
            
               Denne afgørelse anvendes fra den 1. januar 2018. 
            
            
               Artikel 3
            
            
               Denne afgørelse er rettet til Republikken Litauen. 
            
            
               Udfærdiget i Bruxelles, den .
            
            
               
                     På Rådets vegne
               
               
                     Formand
               
            
         
         
            
                  
                     (1)
                  EUT L 347 af 11.12.2006, s. 1.
               
               
                  
                     (2)
                  Rådets gennemførelsesafgørelse 2011/335/EU af 30. maj 2011 om bemyndigelse af Republikken Litauen til at anvende en foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 150 af 9.6.2011, s. 6).
               
               
                  
                     (3)
                  Rådets gennemførelsesafgørelse 2014/795/EU af 7. november 2014 om forlængelse af anvendelsen af gennemførelsesafgørelse 2011/335/EU om bemyndigelse af Republikken Litauen til at anvende en foranstaltning, der fraviger artikel 287 i direktiv 2006/112/EU om det fælles merværdiafgiftssystem (EUT L 330 af 15.11.2014, s. 44). 
               
               
                  
                     (4)
                  Rådets gennemførelsesafgørelse (EU) 2017/319 af 21. februar 2017 om ændring af gennemførelsesafgørelse 2013/677/EU om bemyndigelse af Luxembourg til at indføre en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem (EUT L 47 af 24.2.2017, s. 7). 
               
               
                  
                     (5)
                  Rådets gennemførelsesafgørelse (EU) 2015/2348 af 10. december 2015 om ændring af gennemførelsesafgørelse 2013/53/EU om bemyndigelse af Kongeriget Belgien til at indføre en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem (EUT L 330 af 16.12.2015, s. 51).
               
               
                  
                     (6)
                  Rådets gennemførelsesafgørelse (EU) 2016/2090 af 21. november 2016 om ændring af beslutning 2009/790/EF om bemyndigelse af Republikken Polen til at anvende en foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 324 af 30.11.2016, s. 7).
               
               
                  
                     (7)
                  Rådets gennemførelsesafgørelse 2014/796/EU af 7. november 2014 om bemyndigelse af Republikken Letland til at anvende en foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 330 af 15.11.2014, s. 46).
               
               
                  
                     (8)
                  Rådets gennemførelsesafgørelse (EU) 2015/2089 af 10. november 2015 om ændring af Rådets gennemførelsesafgørelse 2013/54/EU om bemyndigelse af Republikken Slovenien til at indføre en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 302 af 19.11.2015, s. 107).
               
               
                  
                     (9)
                  Rådets gennemførelsesafgørelse (EU) 2016/1988 af 8. november 2016 om ændring af gennemførelsesafgørelse 2013/678/EU om tilladelse til Den Italienske Republik til fortsat at anvende en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem (EUT L 306 af 15.11.2016, s. 11).
               
               
                  
                     (10)
                  Rådets gennemførelsesafgørelse 2014/931/EU af 16. december 2014 om forlængelse af anvendelsen af gennemførelsesafgørelse 2012/181/EU om tilladelse til Rumænien til at indføre en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 365 af 19.12.2014, s. 145).
               
               
                  
                     (11)
                  Meddelelse fra Kommissionen til Europa-Parlamentet, Rådet og Det Europæiske Økonomiske og Sociale Udvalg om en handlingsplan for moms – Mod et fælles europæisk momsområde – De svære valg, Bruxelles, den 7.4.2016 (COM(2016) 148 final).
               
               
                  
                     (12)
                  Kommissionens arbejdsprogram 2017 – Realisering af et Europa, der beskytter, styrker og forsvarer, Strasbourg, den 25.10.2016 (COM(2016) 710 final).
               
               
                  
                     (13)
                  KOM(2008) 394 af 25. juni 2008.
               
               
                  
                     (14)
                  EUT L 347 af 11.12.2006, s. 1.
               
               
                  
                     (15)
                  Rådets gennemførelsesafgørelse 2011/335/EU af 30. maj 2011 om bemyndigelse af Republikken Litauen til at anvende en foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 150 af 9.6.2011, s. 6).
               
               
                  
                     (16)
                  Rådets gennemførelsesafgørelse 2014/795/EU af 7. november 2014 om forlængelse af anvendelsen af gennemførelsesafgørelse 2011/335/EU om bemyndigelse af Republikken Litauen til at anvende en foranstaltning, der fraviger artikel 287 i direktiv 2006/112/EU om det fælles merværdiafgiftssystem (EUT L 330 af 15.11.2014, s. 44).